Dans i Brasil
Store norske leksikon,Kunst og estetikk,Dans,Ulike lands dansehistorie
Brasiliansk dans er av mange forbundet med det årlige karnevalet i Rio de Janeiro og danseformer som samba og congado. Førstnevnte er et fellesnavn for en rekke folkedanser i 2/4- eller 4/4-takt, mens både europeisk og afrikansk arv gjør seg gjeldende i den sistnevnte, som er spesielt forbundet med religiøse seremonier med sterke ikke-kristne innslag.
Blant andre folkedanser kan dessuten nevnes batuque, cacuria, carimbo, capoeira, ciranda, coco, forró, frevo, jongo, lambada og lundu. Klassisk dans Selv om europeiske kompanier gjestet landet flere ganger i forrige århundre, og Rio de Janeiros første operahus ble åpnet i 1813, var det først etter Ballet Russes besøk i 1913 at interessen ble vekket for klassisk ballett. I 1931 ble en ballettskole knyttet til byens teater i Rio de Janeiro under ledelse av Maria Olenewa. Mange av de beste brasilianske danserne kom likevel til å virke utenfor landet, som den berømte Marcia Haydée i Stuttgart.Det største og eldste av de klassiske ballettkompanier er balletten ved Teatro Municipal i Rio de Janeiro, som ble grunnlagt i 1936. Et annet kjent kompani er Ballet Guaira i Curitiba. São Paulos ledende kompani er Balé da Cidade (grunnlagt i 1967) med cirka 30 dansere, tilknyttet byens hovedscene. Repertoaret er en blanding av moderne og klassisk.Blant landets betydeligste koreografer regnes Oscar Araiz (født 1940), Victor Navarro (født 1944) og Rodrigo Pederneiras (født 1955). Den økende interessen for dans i Brasil har ført til to årlige dansefestivaler, Rio de Janeiro-festivalen og de senere år også Carlton-festivalen i São Paulo. Men økonomiske nedgangstider har medført at flere private og mindre grupper har opphørt. Les mer i Store norske leksikon søramerikanske urfolk Brasils historie Brasils samtidshistorie Teater i Brasil Musikk i Brasil Film i Brasil Brasils litteratur Kunst i Brasil Arkitektur i Brasil